Samsung gir Apple en nesestyver
Ikke bare har Samsung Galaxy S II passert iPhone som den mest solgte smartmobilen i Norge, i går kveld lanserte Samsung monstermobilen Samsung Galaxy S III. Apple måtte tåle kritikk fra forventningsfulle mobilentusiaster som håpet på en iPhone 5 med ny design og nye funksjoner. Den nye modellen hadde riktig nok bedre kamera og en litt raskere prosessor, i tillegg til taleassistenten «Siri». Men designen var uendret, med 3,5 tommer skjerm og det samme brukergrensesnittet som før. Over 2000 journalister og bransjefolk var samlet i London for å overvære avdukingen av Samsungs nye supermobil, Galaxy S III. Ryktene om hva Samsung ville vise har florert, og interessen rundt den nye telefonen har vært på høyde med det vi tidligere bare har sett ved iPhone-lanseringer. Og Samsung skuffet ikke. Galaxy S III har fått en helt ny design, der den enorme skjermen på 4,8 tommer er trukket helt ut til kanten på telefonen. I tillegg har den fått det siste og råeste av teknologi, og en rekke funksjoner som ikke finnes på noen annen mobiltelefon. Video: Se Samsung Galaxy S III i aksjon Prosessoren er Samsungs egenutviklede Exynos med 4 kjerner på 1,4 GHz. Det gjør Galaxy S III til en kraftigere datamaskin enn iPhone 4S, i tillegg til at den har en bedre strømstyringsfunksjon. Galaxy S III er også den første mobiltelefonen som kan bruke to Wi-Fi-kanaler samtidig. I praksis betyr det at den kan overføre data i trådløse nett med dobbelt så høy hastighet som på andre Wi-Fi-mobiler. Galaxy S III har også NFC-brikke. NFC er en trådløs teknologi for overføring av data over svært korte avstander. Det er den samme teknologien som brukes i nøkkelkort, busskort og heiskort, og som med tiden også vil erstatte bankkort. Med NFC kan du overføre en film på 1 GB i løpet av tre minutter, mens det bare tar to sekunder å overføre en musikkfil på 10 GB. Under lanseringen fortalte Samsung at de jobbet tett med Visa for å ha en betalingsløsning klar til OL i London denne sommeren.Kameraet tar bilder med 8 megapiksler. Kameraet gjenkjenner ansiktene på bildet, og tilbyr automatisk å dele bildene med personene du har fotografert.Galaxy S III har en funksjon som gjør at telefonen holder øye med hvor du har blikket ditt. Så lenge du ser på skjermen, slukker ikke bakgrunnsbelysningen. Det betyr at du kan se på bilder eller lese tekst uten at du må vekke skjermen opp igjen. I tillegg til å lese ansiktet ditt, så har Galaxy S III sensorer som registrerer fakter og lytter til hva du sier. Ved tapt anrop bare behøver å løfte telefonen til øret, så ringer den automatisk tilbake. Skriver du en tekstmelding men bestemmer deg for heller å ringe, kan du også bare løfte telefonen til øret. Samsung Galaxy S III har også en forbedret stemmestyring som kalles S Voice. Denne gjør at når vekkerklokken ringer behøver du bare si «Snooze», så utsettes vekkingen i ti minutter. Du kan også bruke S Voice for å be telefonen spille en spesiell sang, sende en melding, ta et bilde eller starte et program.Også iPhone har stemmestyrte funksjoner, men Samsung har valgt å ta dette ett skritt videre. Men hverken iPhone eller Galaxy S III skjønner norsk. Dermed må du snakke engelsk om du vil sjekke været, sende en melding eller be om annen informasjon ved hjelp av stemmen. Designen på Samsung Galaxy S II kunne minne om iPhone, til tross for at den hadde en større skjerm (4,3 tommer) og manglet iPhones karakteristiske metallramme. Galaxy S III skiller seg mer fra iPhone enn SII gjorde, men det er fremdeles lett å se slektskapet mellom S II og S III.
Apple iPhone har regjert smartmobilmarkedet siden lanseringen i 2007. Men nå er hegemoniet over.